Eskom wil wanbetalende munisipaliteite ná hofuitspraak vasvat(Argieffoto) Eskom gaan munisipaliteite wat nie hul rekeninge by die kragvoorsiener vereffen nie nou vasvat nadat die hooggeregshof in Johannesburg beslis het Eskom mag elektrisiteit na wanbetalende munisipaliteite opskort. Pioneer Foods het Eskom hof toe gesleep en gevra vir ŉ hersiening van Eskom se 2018-besluit dat kragtoevoer na die Walter Sisulu-munisipaliteit in die Oos-Kaap afgesny word omdat die munisipaliteit nie sy kragrekening betaal nie. Die munisipaliteit het ŉ ooreenkoms met Eskom oor kragvoorsiening. Die hof het bevind Pioneer Foods het geen rol te speel in die verskaffingsooreenkoms tussen Eskom en die munisipaliteit nie en het die maatskappy se aansoek met koste van die hand gewys. Omdat Pioneer Foods ŉ kliënt van die munisipaliteit is, het hy geen wetlike reg om die saak teen Eskom aanhangig te maak nie. Eskom het die uitspraak verwelkom en sê dit bevestig die geldigheid en wettigheid van Eskom se regte, magte en aanspraak ingevolge wetgewing om die toevoer na ŉ wanbetalende kliënt – in hierdie geval die Walter Sisulu-munisipaliteit – op te skort. Eskom sê die uitspraak het ŉ belangrike regspresedent geskep wat beteken dat hy net verplig is om krag aan betalende kliënte te voorsien. “Die hof het ook bevind dat Eskom se onderbreking van toevoer na die wanbetalende munisipaliteit belangrik is vir Eskom se oorlewing en dat daar nie van hom verwag kan word om aan te hou om krag aan ŉ niebetalende kliënt te voorsien nie,” het Eskom in reaksie op die uitspraak gesê. Die hof het bevind Pioneer kon wel ŉ dispuut met die nasionale energiereguleerder (Nersa) verklaar het. “Die verhouding tussen Eskom en die munisipaliteit is wederkerig in soverre Eskom grootmaatelektrisiteit teen betaling verskaf.” Eskom sê hy is nou in die posisie om sy skuldinsamelingspogings teen wanbetalende munisipaliteite te verskerp. Plaaslike owerhede landwyd skuld die kragvoorsiener gesamentlik nagenoeg R31 miljard in agterstallige skuld en hou ŉ groot bedreiging vir Eskom se volhoubaarheid in.